title: 2012/620/ES: 2012 m. gegužės 10 d. Europos Parlamento sprendimas dėl Europos maisto saugos tarnybos 2010 finansinių metų biudžeto įvykdymo patvirtinimo

text:
17.10.2012

               LT

               Europos Sąjungos oficialusis leidinys

               L 286/367

         EUROPOS PARLAMENTO SPRENDIMAS
   2012 m. gegužės 10 d.
   dėl Europos maisto saugos tarnybos 2010 finansinių metų biudžeto įvykdymo patvirtinimo
   (2012/620/ES)
   EUROPOS PARLAMENTAS,

               —

               atsižvelgdamas į Europos maisto saugos tarnybos 2010 finansinių metų galutines metines ataskaitas,

               —

               atsižvelgdamas į Audito Rūmų ataskaitą dėl Europos maisto saugos tarnybos 2010 finansinių metų metinių finansinių ataskaitų su Tarnybos atsakymais (1),

               —

               atsižvelgdamas į Tarybos 2012 m. vasario 21 d. rekomendaciją (06083/2012 – C7-0051/2012),

               —

               atsižvelgdamas į Sutarties dėl Europos Sąjungos veikimo 319 straipsnį,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,

               —

               atsižvelgdamas į Europos Parlamento ir Tarybos reglamentą (EB) Nr. 178/2002 (3), įsteigiantį Europos maisto saugos tarnybą, ypač į jo 44 straipsnį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (4), ypač į jo 94 straipsnį,

               —

               atsižvelgdamas į Darbo tvarkos taisyklių 77 straipsnį ir į VI priedą,

               —

               atsižvelgdamas į Biudžeto kontrolės komiteto pranešimą ir į Aplinkos, visuomenės sveikatos ir maisto saugos komiteto nuomonę (A7-0106/2012),

               1.

               atideda savo sprendimo, kuriuo Europos maisto saugos tarnybos vykdomajam direktoriui patvirtinama, kad Tarnybos 2010 finansinių metų biudžetas įvykdytas, priėmimą;

               2.

               išdėsto savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, Europos maisto saugos tarnybos vykdomajam direktoriui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

         Pirmininkas
         Martin SCHULZ

         Generalinis sekretorius
         Klaus WELLE

      (1)  OL C 366, 2011 12 15, p. 106.

      (2)  OL L 248, 2002 9 16, p. 1.

      (3)  OL L 31, 2002 2 1, p. 1.

      (4)  OL L 357, 2002 12 31, p. 72.
   PRIEDAS

      PER PRAĖJUSIUS KELERIUS METUS EUROPOS PARLAMENTO PATEIKTOS REKOMENDACIJOS

               Europos maisto saugos tarnyba

               2006 m.

               2007 m.

               2008 m.

               2009 m.

               Veikla

               Neatliktas rizikos įvertinimas ir neapibrėžti atitinkami veiklos rodikliai, dokumentais nepagrįstos jos veiklą reguliuojančios sistemos ir vidaus kontrolės procedūros.

               Netaikoma

               Ragina Tarnybą nustatyti tikslius ir išmatuojamus (SMART) tikslus bei tinkamus veiklos (RACER) rodiklius ir taikyti H. Gannto diagramą, siekiant skatinti į rezultatus orientuotą požiūrį.

                           —

                           Rekomenduoja Tarnybai griežtinti biudžeto procesų, susijusių su diferencijuotais asignavimais, planavimą ir stebėseną,

                           —

                           pabrėžia Tarnybos būtinybę užtikrinti, kad jos konsultacijos būtų geros kokybės ir nepriklausomos; rekomenduoja priemones, skirtas toliau skatinti ir stebėti vidaus taisykles dėl darbuotojų, valdžios atstovų ir Tarnyboje dirbančių ekspertų interesų deklaravimo,

                           —

                           reikalauja Audito Rūmų atlikti Tarnybos veiklos auditą.

               Biudžeto ir finansų valdymas (viešieji pirkimai)

                           —

                           Nebuvo griežtai laikomasi metinio periodiškumo principo: didelė dalis perkėlimų buvo atlikta metų pabaigoje (31 iš 49 perkėlimų),

                           —

                           viešųjų pirkimų procedūrų trūkumai: neapibrėžti atrankos kriterijai; kainos vertinimo metodas nustatytas tik prasidėjus vertinimo procedūrai; abstrakčiai apibūdinti kokybės kriterijai.

                           —

                           Nebuvo griežtai laikomasi metinio periodiškumo principo: su planuojamos veiklos programavimu ir biudžeto sudarymu susiję trūkumai,

                           —

                           biudžeto valdymo procedūrų trūkumai: atsižvelgiant į Komisijos įnašus Kroatijai ir Turkijai (pasirengimo narystei strategija), juos reikėjo įtraukti į biudžetą kaip asignuotąsias pajamas; tačiau jie buvo traktuojami kaip įprastos Bendrijos subsidijos dalis.

                           —

                           Nebuvo griežtai laikomasi metinio periodiškumo principo: programavimo, sutarties terminų stebėjimo ir Tarnybos biudžeto trūkumai:

                                       1)

                                       ragina Tarnybą pagerinti savo biudžeto valdymą, siekiant sumažinti dideles perkėlimų sumas: 2008 m. perkelta 23 %; 2007 m. – 16 %; 2006 m. – 20 %;

                                       2)

                                       reikėjo panaikinti didelę dalį įsipareigojimų (37 % einamajai veiklai skirtų įsipareigojimų perkelti iš 2007 m. ir 26 % perkelti iš 2006 m.);

                           —

                           ragina Komisiją ištirti būdus, kuriais užtikrinama, kad grynųjų pinigų valdymo principas atsižvelgiant į poreikius būtų taikomas visapusiškai – didelės grynųjų pinigų atsargos (19 990 492,26 EUR).

                           —

                           Ragina Tarnybą stiprinti biudžeto procesus, susijusius su diferencijuotais asignavimais, ir jų daugiamečio įgyvendinimo planavimą bei stebėseną,

                           —

                           ragina Tarnybą gerinti savo biudžeto valdymą, siekiant sumažinti dideles perkėlimų sumas; pabrėžia, kad Audito Rūmai nustatė, jog asignavimai buvo perkelti į kitus metus; iš to matyti, kad esama Tarnybos sutarčių valdymo ir ataskaitų bei išlaidų ataskaitų teikimo stebėsenos trūkumų,

                           —

                           Audito Rūmai pabrėžė, kad reikėjo panaikinti iš ankstesnių metų perkeltus einamajai veiklai skirtus įsipareigojimus; primygtinai ragina Tarnybą ištaisyti šią padėtį ir pranešti Audito Rūmams apie priemones, kurių buvo imtasi,

                           —

                           pažymi, kad Audito Rūmai pranešė apie 2009 m. darbo programos įgyvendinimo sunkumus; atitinkamai ragina Tarnybą imtis reikiamų priemonių, kad šie trūkumai būtų pašalinti.

               Žmogiškieji ištekliai

               Nenustatyti realūs darbuotojų samdymo tikslai.

               Tarnybai pavyko pasiekti savo užsibrėžtus darbuotojų samdymo tikslus ir užpildyti 273 iš 300 etatų plane numatytų darbo vietų; priėmimo į darbą tvarkos auditas parodė, kad apskritai atrankos komisija iki pranešime apie laisvą darbo vietą nustatyto termino neapibrėžė nei taikytinų atrankos kriterijų svorinių koeficientų, nei mažiausių privalomų balų, reikalingų pereiti į kitą konkurso etapą.

               Netaikoma

               Netaikoma

               Vidaus auditas

               Netaikoma

               Netaikoma

               Įgyvendinta 20 iš 25 (80 %) IAS ir IAC pateiktų rekomendacijų.

                           —

                           Yra susirūpinęs, kad iš 48 rekomendacijų 1 laikoma visų svarbiausia, 27 – labai svarbiomis ir 20 – svarbiomis, tačiau biudžeto įvykdymą tvirtinančiai institucijai nebuvo pateikta jokios informacijos apie šių rekomendacijų turinį; ragina Tarnybos vykdomąjį direktorių pateikti šią informaciją,

                           —

                           pakartoja savo raginimą Tarnybai interesų konflikto atveju imtis tinkamų priemonių; ragina Tarnybą inicijuoti apklausą apie galimus savo žymiausių mokslininkų, valdybos ir komisijos narių interesų konfliktus taip, kad būtų įmanoma laiku nustatyti galimai praleistą interesų deklaravimą ir imtis veiksmų.

          ---documentbreak---

               17.10.2012

               LT

               Europos Sąjungos oficialusis leidinys

               L 286/368

         EUROPOS PARLAMENTO REZOLIUCIJA
   2012 m. gegužės 10 d.
   su pastabomis, sudarančiomis neatskiriamą jo sprendimo dėl Europos maisto saugos tarnybos 2010 finansinių metų biudžeto įvykdymo patvirtinimo dalį
   EUROPOS PARLAMENTAS,

               —

               atsižvelgdamas į Europos maisto saugos tarnybos 2010 finansinių metų galutines metines ataskaitas,

               —

               atsižvelgdamas į Audito Rūmų ataskaitą dėl Europos maisto saugos tarnybos 2010 finansinių metų metinių finansinių ataskaitų su Tarnybos atsakymais (1),

               —

               atsižvelgdamas į Tarybos 2012 m. vasario 21 d. rekomendaciją (06083/2012 – C7-0051/2012),

               —

               atsižvelgdamas į Sutarties dėl Europos Sąjungos veikimo 319 straipsnį,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,

               —

               atsižvelgdamas į Europos Parlamento ir Tarybos reglamentą (EB) Nr. 178/2002 (3), įsteigiantį Europos maisto saugos tarnybą, ypač į jo 44 straipsnį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (4), ypač į jo 94 straipsnį,

               —

               atsižvelgdamas į Darbo tvarkos taisyklių 77 straipsnį ir į VI priedą,

               —

               atsižvelgdamas į Biudžeto kontrolės komiteto pranešimą ir į Aplinkos, visuomenės sveikatos ir maisto saugos komiteto nuomonę (A7-0106/2012),

               A.

               kadangi Audito Rūmai pranešė, kad jiems pateiktas pagrįstas patikinimas, jog 2010 finansinių metų metinės finansinės ataskaitos yra patikimos ir pagal jas atliktos finansinės operacijos yra teisėtos ir tvarkingos;

               B.

               kadangi 2011 m. gegužės 10 d. Parlamentas patvirtino Europos maisto saugos tarnybos vykdomajam direktoriui, kad Tarnybos 2009 finansinių metų biudžetas įvykdytas, ir savo prie sprendimo dėl biudžeto įvykdymo patvirtinimo pridėtoje rezoliucijoje (5), inter alia,:

                           —

                           paragino Tarnybą stiprinti biudžeto procesus, susijusius su diferencijuotaisiais asignavimais, ir jų daugiamečio įgyvendinimo planavimą bei stebėseną,

                           —

                           be to, paragino Tarnybą pagerinti savo biudžeto valdymą, siekiant sumažinti dideles perkeltų asignavimų sumas,

                           —

                           paragino Tarnybą pradėti apklausą apie galimus žymiausių mokslininkų, valdybos ir komisijos narių interesų konfliktus taip, kad būtų įmanoma laiku nustatyti galimai praleidžiamą interesų deklaravimą ir imtis veiksmų;

               C.

               kadangi bendras Tarnybos biudžetas 2010 m. buvo 74 700 000 EUR, palyginti su 71 400 000 EUR 2009 m., t. y. padidėjo 4,6 %; kadangi pradinis Europos Sąjungos įnašas į 2010 m. Tarnybos biudžetą buvo 69 041 000 EUR, t. y. padidėjo 4,36 %, palyginti su pradiniu įnašu 2009 m. (6);

               D.

               kadangi ir toliau didėja darbo krūvis ir darbo sudėtingumas ir buvo priimta daugiau negu 560 moksliniais tyrimais paremtų dokumentų;

      Biudžeto ir finansų valdymas

               1.

               primena, kad pradinis Europos Sąjungos įnašas į Tarnybos biudžetą 2010 m. siekė 69 041 000 EUR; tačiau pažymi, kad prie šios sumos buvo pridėta 3 950 000 EUR susigrąžinto perviršio, todėl visa Sąjungos įnašo suma 2010 m. buvo 72 991 000 EUR;

               2.

               patvirtina Tarnybos metinės veiklos ataskaitoje (MVA) padarytas pastabas, kad 2010 m. Tarnybos biudžeto vykdymo rodiklis pagal įsipareigojimų asignavimus siekė 98,8 %, o pagal mokėjimų asignavimus – 83,5 %; pažymi, kad pagal 1 antraštinę dalį (darbuotojai) ir 2 antraštinę dalį (infrastruktūra) biudžetas buvo įvykdytas visiškai, o pagal 3 antraštinę dalį (veikla) vykdymo rodiklis siekė 96,5 %;

               3.

               tačiau remdamasis MVA pažymi, kad 2010 m. Tarnybos biudžeto vykdymo rodiklis pagal mokėjimų asignavimus siekė vos 83,5 %, t. y. 11 % mažiau, nei Tarnyba buvo užsibrėžusi; remdamasis Tarnybos pastabomis nustato, kad vykdymo rodiklis pagal mokėjimų asignavimus yra mažesnis nei tikėtasi dėl šių priežasčių:

                           —

                           dauguma duomenų tvarkymo ir IT veiklos paramos projektų buvo pradėti 2010 m. lapkričio mėn., todėl mokėjimai, sudarantys 4 300 000 EUR, bus atliekami tik 2011 m.,

                           —

                           dėl atidėliojimo sudaryti bendradarbiavimo mokslo srityje veiklos sutartis ir dėl žemo mokėjimų lygio, taikant dabartinę dotacijų ir viešųjų pirkimų sistemą, diferencijuotiems kreditams, siekiantiems 1 300 000 EUR, buvo išleista mažiau nei numatyta,

                           —

                           mokėjimai už konkrečius projektus administravimo ir komunikacijos srityse, sudarantys 1 100 000 EUR, buvo atidėti 2011 m.;

               4.

               patvirtina iš Tarnybos gautą informaciją, kad kas mėnesį apie biudžeto vykdymą buvo pranešama valdančiajai tarybai; buvo pranešama apie veiklos ar dėl bendradarbiavimo mokslo srityje programos atsiradusius nuokrypius nuo biudžeto vykdymo tikslų ir imamasi taisomųjų veiksmų;

               5.

               tačiau ragina Tarnybą imtis tolesnių veiksmų, siekiant patenkinamo biudžeto vykdymo tiek pagal įsipareigojimų, tiek pagal mokėjimų asignavimus, ir pranešti biudžeto įvykdymą tvirtinančiai institucijai apie padarytą pažangą;

               6.

               pažymi, kad iš Tarnybos pateiktos informacijos matyti, jog pagal Komisijos tvarkaraštį prie kaupiamosios apskaitos (ABAC) sistemos buvo numatyta pereiti 2011 m. rugsėjo mėn. ir tai buvo atitinkamai įgyvendinta;

               7.

               mano, jog nepriimtina tai, kad nors Tarnybos valdančiąją tarybą sudaro tik 15 narių, kiekvienas posėdis kainuoja vidutiniškai 92 630 EUR, tai sudaro 6 175 EUR kiekvienam nariui; pabrėžia, kad ši suma beveik tris kartus didesnė negu antros brangiausiai kainuojančios decentralizuotos agentūros valdančiosios tarybos suma; laikosi nuomonės, kad valdančiosios tarybos posėdžių išlaidos yra per didelės ir turėtų būti labai sumažintos; ragina Tarnybą ir jos valdančiąją tarybą nedelsiant ištaisyti padėtį ir iki 2012 m. birželio 30 d. informuoti biudžeto įvykdymą tvirtinančią instituciją apie priemones, kurių imtasi;

      Perkelti asignavimai ir sutarčių valdymo procesas

               8.

               patvirtina iš Tarnybos gautą informaciją, kad 6 % (270 000 000 EUR) einamajai veiklai skirtų įsipareigojimų, perkeltų iš 2009 m., reikėjo panaikinti; pažymi, kad tai yra pagerėjimas, palyginti su praėjusiais metais, į kuriuos iš 2008 m. buvo perkelta 19 % einamajai veiklai skirtų įsipareigojimų, iš 2007 m. buvo perkelta 37 % tokių įsipareigojimų ir iš 2006 m. – 26 % tokių įsipareigojimų;

               9.

               dar kartą ragina Tarnybą pagerinti savo biudžeto valdymą, siekiant sumažinti dideles perkeltų asignavimų sumas; pažymi, kad iš to matyti, jog esama Tarnybos sutarčių valdymo ir ataskaitų bei išlaidų ataskaitų teikimo stebėsenos trūkumų;

               10.

               ragina Tarnybą sukurti ir taikyti bendrą visų jos sutarčių valdymo stebėsenos sistemą; patvirtina, kad direktorate nėra centrinės ir koordinuotos jėgos, atsakingos už sutarčių stebėseną; pabrėžia, kad tai kelia neefektyvaus išteklių naudojimo ir nekoordinuotos sutarčių stebėsenos riziką, todėl prašo Tarnybos centralizuoti šią atsakomybę kiekviename direktorate;

               11.

               be to, ragina Tarnybą gerinti duomenų apie sutarčių įgyvendinimą teikimą, siekiant užtikrinti veiksmingą Tarnybos einamosios veiklos priežiūrą ir valdymą;

      Viešieji pirkimai

               12.

               pažymi, kad iš Tarnybos metinės veiklos ataskaitos matyti, kad 2010 m. Tarnyba užbaigė 24 viešųjų pirkimų procedūras komunikacijos ir administravimo srityse už 48 800 000 EUR ir sudarė 75 viešųjų pirkimų sutartis bei 10 dotacijų susitarimų kaip bendradarbiavimo mokslo srityje programos dalį atitinkamai už 5 700 000 EUR ir 2 100 000 EUR;

               13.

               pažymi, kad nuo 2008 m. Tarnyba turi praktinį viešųjų pirkimų vadovą, skirtą praktiniams nurodymams darbuotojams rengiant ir įgyvendinant viešųjų pirkimų procedūras ir su jomis susijusias sutartis teikti, ir kad šis vadovas yra nuolat atnaujinamas; be to, pažymi, kad vadovas peržiūrimas, siekiant atsižvelgti į naujausias Komisijos priimtas taisykles dėl viešųjų pirkimų ir Finansinio reglamento peržiūros;

      Žmogiškieji ištekliai

               14.

               pažymi, kad iš Tarnybos pateiktos informacijos matyti, jog iki 2010 m. pabaigos 99 % planuotų darbo vietų buvo užimtos arba buvo pateikti pasiūlymai;

               15.

               ragina Tarnybą atkreipti dėmesį į darbuotojų atrankos procedūrų trūkumus, nes dėl to kyla pavojus šių procedūrų skaidrumui; patvirtina Audito Rūmų informaciją, kad prasidėjus vertinimo procesui Tarnyba neužtikrino testų raštu anonimiškumo ir nustatyto mažiausio teigiamo įvertinimo skirtingais atrankos proceso etapais;

               16.

               yra susirūpinęs, kad Tarnyba daugiau nei 12 mėnesių atidėliojo labai svarbią Vidaus audito tarnybos (VAT) rekomendaciją, kuria Tarnyba buvo raginama nustatyti sutarties atnaujinimo procesus ir užtikrinti sprendimų priėmimo skaidrumą; todėl ragina Tarnybą paaiškinti biudžeto įvykdymą tvirtinančiai institucijai, kodėl buvo delsiama, ir skubiai panaikinti šį trūkumą;

      Interesų konfliktas ir „besisukančių durų“ atvejai

               17.

               ypač pažymi, kad 2010 m. rugsėjo mėn. buvo pranešta, jog valdančiosios tarybos pirmininkė yra tiesiogiai susijusi su maisto pramone ir yra Europos Tarptautinio gyvosios gamtos mokslų instituto (ILSI) direktorių valdybos narė;

               18.

               mano, kad nors dialogas su pramonės atstovais gaminių vertinimo metodologijų klausimais yra pateisinamas ir būtinas, šis dialogas neturėtų daryti neigiamos įtakos Tarnybos nepriklausomumui ir rizikos vertinimo procedūrų teisingumui; todėl ragina Tarnybą dabartinį ar neseniai vykusį jos valdančiosios tarybos, specialistų grupių atstovų ir darbo grupės narių arba darbuotojų dalyvavimą ILSI veikloje, pvz., darbo grupėse, moksliniuose komitetuose arba pirmininkaujant konferencijoms, laikyti interesų konfliktu;

               19.

               primygtinai ragina Audito Rūmus užbaigti ir pristatyti savo interesų konfliktų Tarnyboje auditą;

               20.

               primena, kad dabartinė valdančiosios tarybos pirmininkė 2010 m. nepranešė apie tai, kad yra ILSI direktorių valdybos narė; atkreipia dėmesį į tai, kad ILSI veiklą finansuoja maisto, chemijos ir farmacijos sektorių įmonės;

               21.

               todėl svarsto, kad reikia atlikti išsamią kiekvieno iš šių pranešimų ir galimų bei esamų interesų konfliktų analizę ir įvertinti Tarnybos objektyvumą bei nešališkumą visais lygmenimis ir jos atliekamą darbą; be to, ragina Tarnybą atlikti išsamią jos darbuotojų, ekspertų ir valdančiosios tarybos narių pateiktų interesų deklaracijų patikrą ir imtis konkrečių priemonių, skirtų interesų konfliktams sustabdyti, ir pateikti informaciją visuomenei; ragina Tarnybą iki 2012 m. birželio 30 d. parengti išsamią rašytinę ataskaitą ir biudžeto įvykdymą tvirtinančią instituciją informuoti apie patikros procesą ir priimtas konkrečias priemones;

               22.

               pažymi, kad Audito Rūmai pastebėjo, jog valdančiosios tarybos narių interesų deklaracijų peržiūros procesas yra nepakankamai kruopštus bei tikslus ir kelia pavojų šios procedūros išsamumui ir skaidrumui;

               23.

               mano, kad gaminių vertinimas turėtų būti paremtas ne tik pramonės atstovų duomenimis, bet turėtų būti tinkamai atsižvelgiama į nepriklausomą mokslinę literatūrą, paskelbtą recenzuojamuose žurnaluose; pabrėžia, kad ypač atsargiai turi būti vertinama pramonės atstovų įtaka rengiant gaires ir vertinimo metodologiją, kuriomis neturėtų būti teikiama pirmenybė pramonės finansuojamiems tyrimams hipotetiniu pagrindu ir kurios turėtų būti parengtos atvirai, skaidriai ir išlaikant pusiausvyrą;

               24.

               primena tarnybai, kad kartu su taisyklėmis, reglamentuojančiomis interesų deklaracijas, taip pat turėtų būti pateikiamas sankcijų, taikomų, jei šių taisyklių nesilaikoma, rinkinys; be to, pažymi, kad tarnyba, priimdama nepriklausomus sprendimus ir atsižvelgdama į visus atitinkamus duomenis ir informaciją, dėmesį taip pat turėtų sutelkti į viešąjį interesą;

               25.

               pažymi, kad 2010 m. kovo mėn. Vokietijos NVO kreipėsi į Europos ombudsmeną skųsdamasi, jog Tarnyba nekreipė pakankamai dėmesio į galimą interesų konfliktą, susijusį su jos genetiškai modifikuotų organizmų skyriaus vadovo persikėlimu į biotechnologijų bendrovę 2008 m., praėjus mažiau nei dviem mėnesiams nuo tada, kai šis darbuotojas išėjo iš Tarnybos, be apsisprendimo laikotarpio;

               26.

               pabrėžia, kad ombudsmenas nusprendė, jog Tarnyba neatliko išsamaus įtariamo galimo interesų konflikto įvertinimo, ir paragino Tarnybą patobulinti savo taisyklių ir procedūrų taikymo būsimais „besisukančių durų“ atvejais būdus; be to, pabrėžia, kad ombudsmenas taip pat nurodė, jog dirbančio darbuotojo vedamos derybos, susijusios su būsimu darbu, galinčiu prilygti „besisukančių durų“ principui, sudarytų interesų konfliktą, ir rekomendavo, kad Tarnyba atitinkamai sugriežtintų savo taisykles ir procedūras; ragina Tarnybą pranešti biudžeto įvykdymą tvirtinančiai institucijai apie konkrečias priimtas priemones ir atitinkamus jų terminus, siekiant atkreipti pakankamai dėmesio į ombudsmeno išvadas;

               27.

               dar kartą ragina Tarnybą imtis atitinkamų priemonių interesų konflikto ir „besisukančių durų“ atvejais, įskaitant valdančiojoje taryboje pasitaikančius atvejus, ir nedelsiant pranešti tiek biudžeto įvykdymą tvirtinančiai institucijai, tiek visuomenei apie taikomas priemones;

               28.

               pažymi, kad iš Tarnybos MVA matyti, jog 2010 m. Tarnyba ėmėsi kelių iniciatyvų interesų konflikto prevencijos ir valdymo srityje:

                           —

                           užsakė parengti nepriklausomą ataskaitą, skirtą 2007 m. Tarnybos interesų deklaracijos politikos įgyvendinimui įvertinti,

                           —

                           užsakė parengti nepriklausomą ataskaitą, skirtą Tarnybos nepriklausomumo sistemai su tokių pat nacionalinių ir tarptautinių organizacijų nepriklausomumo sistemomis palyginti,

                           —

                           užbaigė savo interesų deklaracijos vertinimo nepriklausomą išorės peržiūrą;

               29.

               palankiai vertina tai, kad Tarnyba patvirtino naują interesų konfliktų apibrėžtį, paremtą EBPO apibrėžtimi, bet įspėja, kad reikalingi tolesni patobulinimai siekiant stiprinti Tarnybos su nepriklausomumu susijusią politiką; ypač pabrėžia, kad kriterijai, pagal kuriuos apibrėžiamas interesų konfliktas, turėtų būti paaiškinti ir išplėsti ir apimti dabartinę ir neseniai vykdytą veiklą;

               30.

               atkreipia dėmesį į Tarnybos pateiktą informaciją, kad jos interesų deklaracijos politikos peržiūra buvo atlikta 2011 m. ir kad jos valdančioji taryba patvirtino naują politiką nepriklausomumo ir mokslinių sprendimų priėmimo procesų atžvilgiu;

               31.

               atkreipia dėmesį į tai, kad Tarnybai dažnai kyla problemų dėl įtariamų interesų konfliktų atvejų, kurie susiję su ekspertų grupių nariais, ypač grupių „Maisto priedai ir į maistą dedamos maistinės medžiagos“ ir „Genetiškai modifikuoti organizmai“ atveju; pabrėžia, kad aštuonios Tarnybos specialistų grupės ir jos mokslinis komitetas turi būti atnaujinti 2012 m. kovo mėn. ir bus patikrinti Tarnybos gebėjimai įgyvendinti naują politiką; taigi ragina Tarnybą iki 2012 m. birželio 30 d. raštu informuoti biudžeto įvykdymą tvirtinančią instituciją apie veiksmus, kurių imtasi siekiant įgyvendinti naują politiką nepriklausomumo ir mokslinių sprendimų priėmimo procesų atžvilgiu, ir atnaujinant savo specialistų grupes ir mokslinį komitetą laikytis EBPO interesų konfliktų apibrėžties; taip pat ragina Tarnybą iki 2012 m. birželio 30 d. informuoti biudžeto įvykdymą tvirtinančią instituciją apie naują specialistų grupių ir mokslinio komiteto sudėtį;

               32.

               atkreipia dėmesį į 2010 m. gruodžio mėn. Tarnybos taikomos darbo tvarkos persvarstymą siekiant užtikrinti, kad būtų įgyvendinami Tarybos reglamente (EEB, Euratomas, EAPB) Nr. 259/68 nustatyti įsipareigojimai, susiję su Europos Sąjungos pareigūnų tarnybos nuostatų ir kitų Europos Bendrijų tarnautojų įdarbinimo sąlygų 16 straipsnio 2 dalimi, 17 ir 19 straipsniais (7); buvo informuotas, kad 2010 m. 20 darbuotojų paliko tarnybą ir visi, išeidami iš darbo, gavo laiškus, kuriuose buvo primenami jų įsipareigojimai tarnybai; ragina Tarnybą geriau laikytis taisyklių ir procedūrų siekiant išvengti, kad ateityje nepadaugėtų „besisukančių durų“ atvejų, į kuriuos neseniai atkreipė dėmesį Europos ombudsmenas; laikosi nuomonės, kad visos problemos, susijusios su darbuotojų taisyklių taikymu ir interesų deklaracijomis, labai kenkia Tarnybos patikimumui;

               33.

               pažymi, kad Audito Rūmai, rengdami specialiąją ataskaitą dėl interesų konfliktų valdymo Sąjungos agentūrose, atliko Tarnybos auditą ir informavo, kad minėta ataskaita bus paskelbta iki 2012 m. birželio pabaigos;

               34.

               patvirtina, kad iš specialiosios ataskaitos matyti, jog Komisija svarsto galimybę pakeisti būsimą Tarnybos finansavimą ir pasiūlė biudžeto įvykdymą tvirtinančiai institucijai ir Tarybai apsvarstyti mokesčiais grindžiamą Tarnybos dalinio finansavimo struktūrą; pažymi, kad Komisija atlieka poveikio vertinimą šiuo klausimu; tačiau ragina susirūpinti, kad nauja Komisijos siūloma finansavimo sistema gali paveikti Tarnybos nepriklausomumą;

      Veikla

               35.

               pažymi, kad iš Tarnybos MVA matyti, jog išorės konsultantų atlikta jos efektyvumo peržiūra buvo pradėta 2010 m. pradėjus įgyvendinti programą e3; patvirtina, kad programos pradinis etapas susijęs su programos portfelio, struktūros ir valdymo kūrimu rengiantis struktūriniam reorganizavimui, kuris bus įgyvendinamas 2011 m.; ragina Tarnybą pranešti biudžeto įvykdymą tvirtinančiai institucijai apie peržiūros išvadas ir Tarnybos priimtas bei taikomas priemones, skirtas išvadose nustatytoms problemoms spręsti;

               36.

               palankiai vertina Tarnybos planus gerinti vidutinės trukmės laikotarpio planavimą atsižvelgiant į siekį labiau įtraukti valstybes nares į Tarnybos veiklą ir geriau telkti išteklius visoje Europoje; remia Tarnybos pastangas stiprinti bendradarbiavimą su valstybėmis narėmis rizikos vertinimo srityje;

               37.

               pabrėžia, kad Tarnyba privalo užtikrinti, jog jos konsultacijos būtų geros kokybės ir nepriklausomos siekiant užtikrinti atitiktį Europos Sąjungos saugos standartams, taip pat aukštą mokslinę kompetenciją ir nepriklausomumą sprendžiant visas problemas, kurios daro tiesioginį ar netiesioginį poveikį maistui ir maisto saugai bei pašarų saugai; rekomenduoja, ypač skaidrumo tikslais, priemones, kurios padėtų toliau skatinti taikyti Tarnybos darbuotojų ir Tarnyboje dirbančių ekspertų interesų deklaravimo vidaus taisykles ir stebėti, kaip jų laikomasi;

               38.

               mano, kad pagrindinė Tarnybos užduotis yra nepriklausomų mokslinių konsultacijų tais klausimais, kurie turi tiesioginį arba netiesioginį poveikį maisto saugai, teikimas, rizikos vertinimas siekiant Sąjungos institucijoms, valstybėms narėms ir politinius sprendimus priimančioms įstaigoms suteikti patikimą mokslinį pagrindą, kad būtų galima apibrėžti su politika susijusias teisėkūros arba reguliavimo priemones, taip pat mokslinių duomenų rinkimas ir analizė;

      Vidaus auditas

               39.

               patvirtina, kad vis dar reikia įgyvendinti šešias labai svarbias VAT rekomendacijas ir kad trys iš jų jau buvo atidėliojamos daugiau nei 12 mėnesių; pažymi, kad šis atidėliojimas susijęs su informacijos saugumo valdymu, sutarčių atnaujinimo procesu, skaidrumu priimant sprendimus ir dokumentų rinkimo bei apdorojimo politika; todėl ragina Tarnybą nedelsiant panaikinti šiuos trūkumus ir pranešti biudžeto įvykdymą tvirtinančioms institucijoms apie pasiektus rezultatus;

               40.

               atkreipia dėmesį į savo ankstesnių pranešimų dėl biudžeto įvykdymo patvirtinimo rekomendacijas, kaip nurodyta šios rezoliucijos priede;

               41.

               pažymi, kad kitos su sprendimu dėl biudžeto įvykdymo patvirtinimo susijusios pastabos, kurios yra horizontaliojo pobūdžio, pateikiamos jo 2012 m. gegužės 10 d. (8) rezoliucijoje dėl ES agentūrų veiklos, finansų valdymo ir kontrolės.

      (1)  OL C 366, 2011 12 15, p. 106.

      (2)  OL L 248, 2002 9 16, p. 1.

      (3)  OL L 31, 2002 2 1, p. 1.

      (4)  OL L 357, 2002 12 31, p. 72.

      (5)  OL L 250, 2011 9 27, p. 162.

      (6)  OL L 64, 2010 3 12, p. 991.

      (7)  OL L 56, 1968 3 4, p. 1.

      (8)  Priimti tekstai, P7_TA(2012)0164 (žr. šio Oficialiojo leidinio p. 388).


title: 2006/842/EB: 2006 m. balandžio 27 d. Europos Parlamento sprendimas dėl 2004 finansinių metų Europos jūrų saugos agentūros biudžeto įvykdymo patvirtinimo

text:
6.12.2006

               LT

               Europos Sąjungos oficialusis leidinys

               L 340/123

      EUROPOS PARLAMENTO SPRENDIMAS

   2006 m. balandžio 27 d.
   dėl 2004 finansinių metų Europos jūrų saugos agentūros biudžeto įvykdymo patvirtinimo
   (2006/842/EB)
   EUROPOS PARLAMENTAS,

               —

               atsižvelgdamas į Europos jūrų saugumo agentūros 2004 finansinių metų galutines finansines ataskaitas (1),

               —

               atsižvelgdamas į Audito Rūmų pranešimą apie Europos jūrų saugumo agentūros 2004 finansinių metų metines finansines ataskaitas su agentūros atsakymais (2),

               —

               atsižvelgdamas į 2006 m. kovo 14 d. Tarybos rekomendaciją (5972/2006 – C6-0093/2006),

               —

               atsižvelgdamas į EB sutartį, ypač į jos 276 straipsnį,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (3), ypač į jo 185 straipsnį,

               —

               atsižvelgdamas į 2002 m. birželio 27 d. Europos Parlamento ir Tarybos reglamentą (EB) Nr. 1406/2002, įsteigiantį Europos jūrų saugumo agentūrą (4), ypač į jo 19 straipsnį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5), ypač į jo 94 straipsnį,

               —

               atsižvelgdamas į Darbo tvarkos taisyklių 71 straipsnį ir V priedą,

               —

               atsižvelgdamas į Biudžeto kontrolės komiteto pranešimą ir Transporto ir turizmo komiteto nuomonę (A6-0103/2006),

               1.

               Europos jūrų saugumo agentūros direktoriui patvirtina, kad 2004 finansinių metų agentūros biudžetas įvykdytas;

               2.

               pateikia savo pastabas pridedamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, Europos jūrų saugumo agentūros direktoriui, Tarybai, Komisijai ir Audito Rūmams bei paskelbti juos Europos Sąjungos oficialiajame leidinyje (L serijoje).

         Josep BORRELL FONTELLES

            Pirmininkas

         Julian PRIESTLEY

            Generalinis sekretorius

      (1)  OL C 269, 2005 10 28, p. 9.

      (2)  OL C 332, 2005 12 28, p. 30.

      (3)  OL L 248, 2002 9 16, p. 1.

      (4)  OL L 208, 2002 8 5, p. 1. Reglamentas su paskutiniais pakeitimais, padarytais Reglamentu (EB) Nr. 724/2004 (OL L 129, 2004 4 29, p. 1).

      (5)  OL L 357, 2002 12 31, p. 72. Reglamentas su pakeitimais, padarytais Reglamentu (EB, Euratomas) Nr. 1261/2005 (OL L 201, 2005 8 2, p. 3).


title: 2006/403/EB: 2006 m. balandžio 25 d.  Tarybos sprendimas, nustatantis poziciją, kuri turi būti priimta Bendrijos vardu, dėl pasiūlymo iš dalies keisti Europos konvencijos dėl eksperimentiniais ir kitais mokslo tikslais naudojamų stuburinių gyvūnų apsaugos A priedėlį

text:
9.6.2006

               LT

               Europos Sąjungos oficialusis leidinys

               L 156/12

      TARYBOS SPRENDIMAS

   2006 m. balandžio 25 d.
   nustatantis poziciją, kuri turi būti priimta Bendrijos vardu, dėl pasiūlymo iš dalies keisti Europos konvencijos dėl eksperimentiniais ir kitais mokslo tikslais naudojamų stuburinių gyvūnų apsaugos A priedėlį
   (2006/403/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 175 straipsnio 1 dalį kartu su 300 straipsnio 2 dalies antra pastraipa,
   atsižvelgdama į Komisijos pasiūlymą,
   kadangi:

               (1)

               Bendrija yra Europos konvencijos dėl eksperimentiniais ir kitais mokslo tikslais naudojamų stuburinių gyvūnų apsaugos (1) (toliau – Konvencija) šalis.

               (2)

               Konvencijos A priedėlyje pateikiamos gyvūnų laikymo ir priežiūros gairės.

               (3)

               1986 m. lapkričio 24 d. Tarybos direktyva 86/609/EEB dėl valstybių narių įstatymų ir kitų teisės aktų, susijusių su eksperimentiniais ir kitais mokslo tikslais naudojamų gyvūnų apsauga, suderinimo (2) įgyvendina Konvenciją, įskaitant jos A priedėlį, pagal Bendrijos teisę, išskyrus tam tikrus aspektus, pavyzdžiui tuos, kurie susiję su gyvūnų naudojimu mokymo ir profesinio rengimo tikslais.

               (4)

               Bendrija yra Konvencijos pakeitimo protokolo (3), kuriuo nustatoma supaprastinta Konvencijos priedėlių keitimo tvarka, šalis.

               (5)

               Pagal Konvencijos 31 straipsnį su pakeitimais, padarytais Pakeitimo protokolu, bet koks A priedėlio pakeitimas įsigalioja praėjus dvylikai mėnesių po jo patvirtinimo dviejų trečdalių šalių balsų dauguma daugiašalių konsultacijų metu, jeigu trečdalis šalių nepareiškia prieštaravimų.

               (6)

               Nesant konkrečios nuostatos, susijusios su Bendrijos padėtimi, manoma, kad, priešingai nei kituose susitarimuose dėl aplinkos apsaugos, iš Bendrijos ir jos valstybių narių tikimasi, kad jos balsuos. Atsižvelgiant į tai, kad A priedėlyje taip pat nagrinėjami klausimai, priklausantys valstybių narių kompetencijai, ketvirtos daugiašalės konsultacijos metu Komisija ir valstybės narės, kurios yra Konvencijos šalys, turėtų glaudžiai bendradarbiauti, siekdamos užtikrinti vieningumą atstovaujant Bendriją tarptautiniu mastu.

               (7)

               Darbo grupės pasirengimo šalių ketvirtoms daugiašalėms konsultacijoms klausimais forume buvo pasiektas susitarimas dėl peržiūrėto A priedėlio teksto.

               (8)

               Peržiūrėtas A priedėlis turėtų būti patvirtintas,

         NUSPRENDĖ:
   Vienintelis straipsnis
   Europos konvencijos dėl eksperimentiniais ir kitais mokslo tikslais naudojamų stuburinių gyvūnų apsaugos šalių ketvirtose daugiašalėse konsultacijose Komisija Bendrijos vardu pritaria peržiūrėto Konvencijos A priedėlio, kuriame pateikiamos gyvūnų laikymo ir priežiūros gairės, priėmimui.

      Priimta Liuksemburge, 2006 m. balandžio 25 d.

            Tarybos vardu

            Pirmininkas

         J. PRÖLL

      (1)  1998 m. kovo 23 d. Tarybos sprendimas 1999/575/EB dėl Europos konvencijos dėl eksperimentiniais ir kitais mokslo tikslais naudojamų stuburinių gyvūnų apsaugos sudarymo Bendrijos vardu (OL L 222, 1999 8 24, p. 29).

      (2)  OL L 358, 1986 12 18, p. 1. Direktyva su pakeitimais, padarytais Europos Parlamento ir Tarybos direktyva 2003/65/EB (OL L 230, 2003 9 16, p. 32).

      (3)  2003 m. liepos 22 d. Tarybos sprendimas 2003/584/EB dėl Europos konvencijos dėl eksperimentiniais ir kitais mokslo tikslais naudojamų stuburinių gyvūnų apsaugos pakeitimo protokolo sudarymo (OL L 198, 2003 8 6, p. 10).


title: 2017 m. balandžio 6 d. Tarybos sprendimas (BUSP) 2017/666, kuriuo iš dalies keičiamas Sprendimas (BUSP) 2016/849 dėl ribojamųjų priemonių Korėjos Liaudies Demokratinei Respublikai

text:
7.4.2017

               LT

               Europos Sąjungos oficialusis leidinys

               L 94/42

         TARYBOS SPRENDIMAS (BUSP) 2017/666
   2017 m. balandžio 6 d.
   kuriuo iš dalies keičiamas Sprendimas (BUSP) 2016/849 dėl ribojamųjų priemonių Korėjos Liaudies Demokratinei Respublikai
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 29 straipsnį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2016 m. gegužės 27 d. Taryba priėmė Sprendimą (BUSP) 2016/849 (1) dėl ribojamųjų priemonių Korėjos Liaudies Demokratinei Respublikai (toliau – KLDR), kuriuo inter alia įgyvendinamos Jungtinių Tautų Saugumo Tarybos rezoliucijos 1718 (2006), 1874 (2009), 2087 (2013), 2094 (2013) ir 2270 (2016);

               (2)

               2016 m. lapkričio 30 d. JT Saugumo Taryba priėmė Rezoliuciją 2321 (2016), kurioje išreiškė didžiulį susirūpinimą dėl 2016 m. rugsėjo 9 d. KLDR atlikto branduolinio bandymo pažeidžiant atitinkamas JT Saugumo Tarybos rezoliucijas, dar kartą pasmerkė KLDR vykdomą branduolinę ir su balistinėmis raketomis susijusią veiklą, pareiškė, kad ta veikla smarkiai pažeidžiamos atitinkamos JT Saugumo Tarybos rezoliucijos, ir konstatavo, kad tokia veikla toliau kelia aiškią grėsmę tarptautinei taikai ir saugumui regione ir už jo ribų;

               (3)

               2016 m. gruodžio 12 d. Taryba priėmė išvadas, kuriose griežtai pasmerkė 2016 m. KLDR įvykdytus branduolinius bandymus ir daugkartinius balistinių raketų paleidimus ir pareiškė, kad tokie veiksmai kelia didelę grėsmę tarptautinei taikai bei saugumui ir kenkia visuotiniam ginklų neplatinimo ir nusiginklavimo režimui, kurį Sąjunga tvirtai rėmė ištisus dešimtmečius;

               (4)

               atsižvelgdama į KLDR veiksmus, kurie laikomi didele grėsme tarptautinei taikai ir saugumui regione ir už jo ribų, Taryba nusprendė nustatyti papildomas ribojamąsias priemones;

               (5)

               Taryba nusprendė išplėsti draudimą investuoti KLDR ir bendradarbiaujant su ja ir taikyti jį naujiems sektoriams, konkrečiai tradicinei su ginklais susijusiai pramonei, metalurgijos ir metalo apdirbimo, taip pat orlaivių ir erdvėlaivių sektoriams;

               (6)

               Taryba susitarė uždrausti teikti tam tikras paslaugas asmenims ar subjektams KLDR. Šis draudimas taikomas kompiuterinėms ir susijusioms paslaugoms, su kasyba susijusioms paslaugoms, su gamyba chemijos, kasybos ir naftos perdirbimo pramonėje susijusioms paslaugoms ir kitoms sritims, kuriose draudžiama investuoti iš Sąjungos;

               (7)

               Taryba dar kartą ragina KLDR grįžti prie patikimo ir prasmingo dialogo su tarptautine bendruomene, visų pirma Šešių šalių derybose, nutraukti provokacijas ir visiškai, patikimai ir negrįžtamai atsisakyti visų branduolinių ginklų ir esamų branduolinių programų;

               (8)

               tam tikroms šiame sprendime numatytoms priemonėms įgyvendinti reikia tolesnių Sąjungos veiksmų;

               (9)

               todėl Sprendimas (BUSP) 2016/849 turėtų būti atitinkamai iš dalies pakeistas,

         PRIĖMĖ ŠĮ SPRENDIMĄ:
   1 straipsnis
   Sprendimas (BUSP) 2016/849 iš dalies keičiamas taip:

               1)

               11 straipsnio 2 dalies a punktas pakeičiamas taip:

                           „a)

                           įsigyti ar padidinti kapitalo dalį subjektuose KLDR arba KLDR subjektuose ar KLDR valdomuose subjektuose už KLDR ribų, dalyvaujančiuose veikloje, susijusioje su KLDR vykdoma branduolinių ginklų, balistinių raketų ar kitų masinio naikinimo ginklų veikla ar programomis, tradicine su ginklais susijusia pramone, arba veikloje kalnakasybos, naftos perdirbimo ir chemijos pramonės, metalurgijos ir metalo apdirbimo, taip pat orlaivių ir erdvėlaivių sektoriuose, įskaitant visišką tokių subjektų įsigijimą ir jų akcijų ar kitų dalyvavimo teises suteikiančių vertybinių popierių įsigijimą;“;

               2)

               11 straipsnio 2 dalies d punktas pakeičiamas taip:

                           „d)

                           teikti investicines paslaugas, tiesiogiai arba netiesiogiai susijusias su a–c punktuose nurodyta veikla.“;

               3)

               įterpiamas šis skyrius:
               „V SKYRIUS

                  PASLAUGŲ TEIKIMO APRIBOJIMAI

               22a straipsnis
               1.   Valstybių narių nacionaliniams subjektams arba iš valstybių narių teritorijos draudžiama Korėjos Liaudies Demokratinei Respublikai teikti su kasyba ir su gamyba susijusias paslaugas chemijos, kasybos ir naftos perdirbimo pramonės srityje, nepriklausomai nuo to, ar valstybių narių teritorija yra šių paslaugų kilmės vieta.
               2.   Nukrypstant nuo 1 dalies, valstybių narių kompetentingos institucijos gali leisti teikti su kasyba ir su gamyba susijusias paslaugas chemijos, kasybos ir naftos perdirbimo pramonės srityje, jei tokios paslaugos yra skirtos naudoti tik vystymo tikslais, tiesiogiai tenkinant civilių gyventojų poreikius, arba tik skatinimo atsisakyti branduolinio ginklo tikslu.
               3.   Sąjunga imasi būtinų priemonių atitinkamoms paslaugoms, kurioms turi būti taikomos 1 ir 2 dalys, nustatyti.
               22b straipsnis
               22a straipsnyje nustatytas draudimas nedaro poveikio sutarčių, sudarytų iki 2017 m. liepos 9 d., arba šių sutarčių vykdymui būtinų pagalbinių sutarčių vykdymui iki 2017 m. balandžio 8 d.
               22c straipsnis
               1.   Valstybių narių nacionaliniams subjektams arba iš valstybių narių teritorijos draudžiama KLDR teikti kompiuterines ir susijusias paslaugas, nepriklausomai nuo to, ar valstybių narių teritorija yra šių paslaugų kilmės vieta.
               2.   1 dalis netaikoma kompiuterinėms ir susijusioms paslaugoms, kurios teikiamos naudoti tik diplomatinei arba konsulinei atstovybei arba tarptautinei organizacijai, turinčiai imunitetą pagal tarptautinę teisę.
               3.   1 dalis netaikoma kompiuterinėms ir susijusioms paslaugoms, kurias tik vystymo tikslais, tiesiogiai susijusiais su civilių gyventojų poreikiais, arba tik skatinimo atsisakyti branduolinio ginklo tikslu teikia viešosios organizacijos arba juridiniai asmenys, subjektai ar organizacijos, gaunantys viešąjį finansavimą iš Sąjungos arba valstybių narių.
               4.   Tais atvejais, kai 3 dalis netaikoma, ir nukrypstant nuo 1 dalies, valstybės narės gali suteikti leidimą teikti kompiuterines ir susijusias paslaugas, teikiamas tik vystymo tikslais, tiesiogiai susijusiais su civilių gyventojų poreikiais, arba tik skatinimo atsisakyti branduolinio ginklo tikslu.
               5.   Sąjunga imasi būtinų priemonių atitinkamoms paslaugoms, kurioms turi būti taikoma 1 dalis, nustatyti.
               22d straipsnis
               22c straipsnyje nustatytas draudimas nedaro poveikio sutarčių, sudarytų iki 2017 m. liepos 9 d., arba šių sutarčių vykdymui būtinų pagalbinių sutarčių vykdymui iki 2017 m. balandžio 8 d.“

         2 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Priimta Briuselyje 2017 m. balandžio 6 d.

            Tarybos vardu

            Pirmininkas

         L. GRECH

      (1)  2016 m. gegužės 27 d. Tarybos sprendimas (BUSP) 2016/849 dėl ribojamųjų priemonių Korėjos Liaudies Demokratinei Respublikai, kuriuo panaikinamas Sprendimas 2013/183/BUSP (OL L 141, 2016 5 28, p. 79).


title: 2015 m. spalio 12 d. Tarybos sprendimas (BUSP) 2015/1838, kuriuo iš dalies keičiamas Sprendimas 2013/391/BUSP, kuriuo remiamas Jungtinių Tautų Saugumo Tarybos rezoliucijos 1540 (2004) dėl masinio naikinimo ginklų ir jų siuntimo į taikinį priemonių neplatinimo įgyvendinimas praktikoje

text:
13.10.2015

               LT

               Europos Sąjungos oficialusis leidinys

               L 266/96

         TARYBOS SPRENDIMAS (BUSP) 2015/1838
   2015 m. spalio 12 d.
   kuriuo iš dalies keičiamas Sprendimas 2013/391/BUSP, kuriuo remiamas Jungtinių Tautų Saugumo Tarybos rezoliucijos 1540 (2004) dėl masinio naikinimo ginklų ir jų siuntimo į taikinį priemonių neplatinimo įgyvendinimas praktikoje
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 28 straipsnio 1 dalį ir 31 straipsnio 1 dalį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2013 m. liepos 22 d. Taryba priėmė Sprendimą 2013/391/BUSP (1);

               (2)

               Sprendime 2013/391/BUSP nurodytiems projektams (toliau – projektai) numatytas 24 mėnesių įgyvendinimo laikotarpis nuo Komisijos ir JT Sekretoriato (Nusiginklavimo reikalų biuras) finansavimo susitarimo sudarymo datos;

               (3)

               2015 m. birželio 4 d. įgyvendinančioji agentūra, t.y. JT Nusiginklavimo reikalų biuras (JT NRB), paprašė Sąjungos leidimo pratęsti įgyvendinimo laikotarpį iki 2016 m. balandžio 25 d., kad būtų galima tęsti projektų įgyvendinimą pasibaigus pirminiam terminui;

               (4)

               2015 m. birželio 4 d. prašyme JT NRB nurodė, kad tolesnis projektų įgyvendinimas, galėtų būti vykdomas neskiriant papildomų išteklių;

               (5)

               todėl Sprendimo 2013/391/BUSP galiojimas turėtų būti pratęstas, kad būtų galima visiškai įgyvendinti projektus,

         PRIĖMĖ ŠĮ SPRENDIMĄ:
   1 straipsnis
   Sprendimas 2013/391/BUSP iš dalies keičiamas taip:

               1)

               5 straipsnio 2 dalis pakeičiama taip:
               „2.   Šis sprendimas nustoja galioti 2016 m. balandžio 25 d.“

               2)

               Priedo 6 punktas pakeičiamas taip:
               „6.   TRUKMĖ
               Šis sprendimas nustos galioti 2016 m. balandžio 25 d.“

         2 straipsnis
   Šis sprendimas įsigalioja jo priėmimo dieną.

      Priimta Liuksemburge 2015 m. spalio 12 d.

            Tarybos vardu

            Pirmininkė

         F. MOGHERINI

      (1)  2013 m. liepos 22 d. Tarybos sprendimas 2013/391/BUSP, kuriuo remiamas Jungtinių Tautų Saugumo Tarybos rezoliucijos 1540 (2004) dėl masinio naikinimo ginklų ir jų siuntimo į taikinį priemonių neplatinimo įgyvendinimas praktikoje (OL L 198, 2013 7 23, p. 40).


title: 2016 m. balandžio 28 d. Europos Parlamento sprendimas (ES) 2016/1489 dėl Europos elektroninių ryšių reguliuotojų institucijos biuro 2014 finansinių metų biudžeto įvykdymo patvirtinimo

text:
14.9.2016

               LT

               Europos Sąjungos oficialusis leidinys

               L 246/173

         EUROPOS PARLAMENTO SPRENDIMAS (ES) 2016/1489
   2016 m. balandžio 28 d.
   dėl Europos elektroninių ryšių reguliuotojų institucijos biuro 2014 finansinių metų biudžeto įvykdymo patvirtinimo
   EUROPOS PARLAMENTAS,

               —

               atsižvelgdamas į Europos elektroninių ryšių reguliuotojų institucijos biuro 2014 finansinių metų galutines metines ataskaitas,

               —

               atsižvelgdamas į Audito Rūmų ataskaitą dėl Europos elektroninių ryšių reguliuotojų institucijos biuro 2014 finansinių metų metinių ataskaitų kartu su Biuro atsakymu (1),

               —

               atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2014 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (2),

               —

               atsižvelgdamas į 2016 m. vasario 12 d. Tarybos rekomendaciją dėl patvirtinimo, kad Europos elektroninių ryšių reguliuotojų institucijos biuro valdymo komitetas įvykdė 2014 finansinių metų biudžetą (05584/2016 – C8-0090/2016),

               —

               atsižvelgdamas į Sutarties dėl Europos Sąjungos veikimo 319 straipsnį,

               —

               atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (3), ypač į jo 208 straipsnį,

               —

               atsižvelgdamas į 2009 m. lapkričio 25 d. Europos Parlamento ir Tarybos reglamentą (EB) Nr. 1211/2009 dėl Europos elektroninių ryšių reguliuotojų institucijos (EERRI) ir Biuro įsteigimo (4), ypač į jo 13 straipsnį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5),

               —

               atsižvelgdamas į 2013 m. rugsėjo 30 d. Komisijos deleguotąjį reglamentą (ES) Nr. 1271/2013 dėl finansinio pagrindų reglamento, taikomo įstaigoms, nurodytoms Europos Parlamento ir Tarybos reglamento (ES, Euratomas) Nr. 966/2012 208 straipsnyje (6), ypač į jo 108 straipsnį,

               —

               atsižvelgdamas į Darbo tvarkos taisyklių 94 straipsnį ir V priedą,

               —

               atsižvelgdamas į Biudžeto kontrolės komiteto pranešimą (A8–0093/2016),

               1.

               patvirtina Europos elektroninių ryšių reguliuotojų institucijos biuro valdymo komitetui, kad Biuro 2014 finansinių metų biudžetas įvykdytas;

               2.

               išdėsto savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, Europos elektroninių ryšių reguliuotojų institucijos biuro valdymo komitetui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Martin SCHULZ

            Generalinis sekretorius

         Klaus WELLE

      (1)  OL C 409, 2015 12 9, p. 27.

      (2)  Žr. šio Oficialiojo leidinio p. …

      (3)  OL L 298, 2012 10 26, p. 1.

      (4)  OL L 337, 2009 12 18, p. 1.

      (5)  OL L 357, 2002 12 31, p. 72.

      (6)  OL L 328, 2013 12 7, p. 42.


title: 2008/917/EB: 2008 m. gruodžio 1 d. Tarybos sprendimas dėl Regionų komiteto Danijai atstovaujančio vieno nario ir vieno pakaitinio nario skyrimo

text:
9.12.2008

               LT

               Europos Sąjungos oficialusis leidinys

               L 330/18

      TARYBOS SPRENDIMAS

   2008 m. gruodžio 1 d.
   dėl Regionų komiteto Danijai atstovaujančio vieno nario ir vieno pakaitinio nario skyrimo
   (2008/917/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 263 straipsnį,
   atsižvelgdama į Danijos Vyriausybės pasiūlymą,
   kadangi:

               (1)

               2006 m. sausio 24 d. Taryba priėmė Sprendimą 2006/116/EB dėl Regionų komiteto narių ir pakaitinių narių skyrimo laikotarpiui nuo 2006 m. sausio 26 d. iki 2010 m. sausio 25 d. (1).

               (2)

               Atsistatydinus Bo ANDERSEN, tapo laisva viena Regionų komiteto nario vieta. Jens Arne HEDEGAARD JENSEN paskyrus Regionų komiteto nariu, tapo laisva viena pakaitinio nario vieta,

         NUSPRENDĖ:
   1 straipsnis
   Likusiam kadencijos laikui iki 2010 m. sausio 25 d. Regionų komiteto:

               a)

               nariu skiriamas:
               Jens Arne HEDEGAARD JENSEN, Viceborgmester, Brønderslev Kommune (įgaliojimų pasikeitimas);

               b)

               pakaitiniu nariu skiriamas:
               Bo ANDERSEN, Borgmester, Faaborg-Midtfyn Kommune (įgaliojimų pasikeitimas).

         2 straipsnis
   Šis sprendimas įsigalioja jo priėmimo dieną.

      Priimta Briuselyje, 2008 m. gruodžio 1 d.

            Tarybos vardu

            Pirmininkas

         H. NOVELLI

      (1)  OL L 56, 2006 2 25, p. 75.


title: 2017 m. gegužės 18 d. Europos Centrinio Banko sprendimas (ES) 2017/1360, kuriuo iš dalies keičiamas Sprendimas ECB/2014/40 dėl trečiosios padengtų obligacijų pirkimo programos įgyvendinimo (ECB/2017/14)

text:
21.7.2017

                  LT

                  Europos Sąjungos oficialusis leidinys

                  L 190/22

            EUROPOS CENTRINIO BANKO SPRENDIMAS (ES) 2017/1360
      2017 m. gegužės 18 d.
      kuriuo iš dalies keičiamas Sprendimas ECB/2014/40 dėl trečiosios padengtų obligacijų pirkimo programos įgyvendinimo (ECB/2017/14)
      EUROPOS CENTRINIO BANKO VALDANČIOJI TARYBA,
      atsižvelgdama į Sutartį dėl Europos Sąjungos veikimo, ypač į jos 127 straipsnio 2 dalies pirmą įtrauką,
      atsižvelgdama į Europos centrinių bankų sistemos ir Europos Centrinio Banko statutą, ypač į jo 12 straipsnio 1 dalies antrą pastraipą kartu su 3 straipsnio 1 dalies pirma įtrauka ir 18 straipsnio 1 dalį,
      kadangi:

                  (1)

                  Sprendimu ECB/2014/40 (1) buvo sukurta trečioji padengtų obligacijų pirkimo programa (toliau – POPP3). Kartu su turtu užtikrintų vertybinių popierių pirkimo programa, viešojo sektoriaus vertybinių popierių pirkimo antrinėse rinkose programa ir bendrovių sektoriaus pirkimo programa, POPP3 yra išplėstos turto pirkimo programos (TPP) dalis. TPP siekiama toliau gerinti pinigų politikos perdavimo mechanizmą, skatinti kredito teikimą euro zonos ekonomikai, palengvinti skolinimosi sąlygas namų ūkiams ir įmonėms ir vidutiniu laikotarpiu padėti grįžti prie mažesnio kaip 2 %, bet jam artimo infliacijos lygio, suderinamo su pagrindiniu Europos Centrinio Banko (ECB) tikslu – palaikyti kainų stabilumą;

                  (2)

                  siekiant bendros pinigų politikos, įskaitant TPP vykdymą, reikia apibrėžti priemones ir procedūras, kurias Eurosistema naudos siekdama įgyvendinti šią politiką vienodai visose valstybėse narėse, kurių valiuta yra euro;

                  (3)

                  2017 m. kovo 22 d. Valdančioji taryba nusprendė toliau tobulinti taisykles, taikytinas padengtų obligacijų emitentams, kurie yra veiklą nutraukiantys subjektai (angl. wind-down entities), siekiant užtikrinti nuoseklų jų vertinimą Eurosistemos pinigų politikoje vykdant TPP;

                  (4)

                  todėl reikėtų atitinkamai iš dalies pakeisti Sprendimą ECB/2014/40,

            PRIĖMĖ ŠĮ SPRENDIMĄ:
      1 straipsnis
      Dalinis pakeitimas
      Sprendimo ECB/2014/40 2 straipsnis papildomas šiuo 8 punktu:

                     „8.

                     Padengtų obligacijų emitentas nėra subjektas, priklausantis viešosios ar privačios nuosavybės teise, a) kurio pagrindinis tikslas yra laipsniškas turto pardavimas ir veiklos užbaigimas; arba b) kuris yra turto valdymo arba pardavimo subjektas, įsteigtas padėti restruktūrizuoti ir (arba) pertvarkyti finansų sektorių, įskaitant turto valdymo įmones, sukuriamas atliekant pertvarkymo veiksmus pritaikius turto atskyrimo priemonę pagal Europos Parlamento ir Tarybos reglamento (ES) Nr. 806/2014 (*1) 26 straipsnį arba pagal nacionalinės teisės aktus, kuriais įgyvendinamas Europos Parlamento ir Tarybos direktyvos 2014/59/ES (*2) 42 straipsnis.

      2 straipsnis
      Įsigaliojimas
      Šis sprendimas įsigalioja 2017 m. liepos 21 d.

         Priimta Frankfurte prie Maino 2017 m. gegužės 18 d.

               ECB valdančiosios tarybos vardu

               ECB Pirmininkas

            Mario DRAGHI

         (1)  2014 m. spalio 15 d. Sprendimas ECB/2014/40 dėl trečiosios padengtų obligacijų pirkimo programos įgyvendinimo (OL L 335, 2014 11 22, p. 22).